Beredskabet har været kaldt ud til dobbelt så mange naturbrande i juni i år, i forhold til samme måned sidste år.

21 dage uden vand og temperaturer langt over tyve grader. Mange nyder helt sikkert det varme sommervejr. Men det står noget anderledes til hos Nordjyllands Beredskab. -	Brandfaren stiger hver eneste dag. Vi er nødt til at se i øjnene, at det er den vej, det går, siger Jan Nedza, der er beredskabschef ved Nordjyllands Beredskab. For tørken har gjort, at naturen er blevet knastør. De normalvis grønne plæner begynder i højere grad at minde om afbrændt halm. Beredskabet holder vejret. -	Hvis det bliver ved, så er vi nødt til at trække et afbrændingsforbud, men vi håber virkelig ikke, det bliver nødvendigt, siger beredskabschefen. Flere brande end sædvanligt Allerede nu har beredskabet været ude til flere naturbrande i juni, end de plejer. Faktisk dobbelt så mange. I juni 2019 til 2022 havde Nordjyllands Beredskab i gennemsnit 0,66 naturbrande per dag. I juni i år har beredskabet, indtil nu, haft 1,33 naturbrande per dag. Et decideret forbud mod at tænde ild kan derfor blive en mulighed. -	Vi vejer alle faktorer hver eneste dag. Vi holder øje med, hvor mange brande der er i hele Danmark, fortæller Jan Nezda. De brande, der har været registeret i Nordjylland i juni, har ikke nødvendigvis skyldtes åben ild i naturen, siger beredskabschefen. Han er derfor ikke meget for at udstede et forbud. For ifølge ham, er det en stor indgriben hos nordjyderne. -	Vi kan virkelig komme til at ødelægge meget for mange. Tænk, hvis man nu har bestilt stegt pattegris til et bryllup, så er man jo nødt til at aflyse det hele, siger han. Hvad med øerne? Flere danske øer er begyndt at gøre brug af et afbrændingsforbud. Indtil nu har kun Bornholm haft forbuddet. Men fra tirsdag har flere øer forbudt brugen af ild. Selvom vi har Læsø Kommune her i Nordjylland, mener beredskabet ikke, at det er en nødvendighed. Endnu. -	Vi holder godt øje med Læsø. Men vi har allerede sendt ekstra materiel derover, så de kan være klar, hvis der skulle ske noget, siger Jan Nezda. Og beredskabet må holde vejret lidt tid endnu. For de næste dage fortsætter det overordnede solrige og varme vejr. Men der er håb for, at de snart kan puste ud. Frem mod weekenden er der tegn på et skifte i vejret.